“O‘zbekkonsert” davlat muassasasi faoliyatini tashkil etish to‘g‘risida

O‘zbekiston Respublikasi Prezidentining “Madaniyat va sport sohasida boshqaruv tizimini yanada takomillashtirish chora-tadbirlari to‘g‘risida” 2017-yil 15-fevraldagi PF-4956-son Farmoniga muvofiq “O‘zbekkonsert” davlat muassasasining samarali faoliyatini ta’minlash, o‘zbek milliy musiqa, akademik, estrada ijrochiligi hamda milliy raqs va xoreografiya ijrochilik san’atini yanada rivojlantirish maqsadida Vazirlar Mahkamasi qaror qiladi:
 1. Quyidagilar: 
 “O‘zbekkonsert” davlat muassasasining markaziy apparati boshqaruv xodimlari cheklangan soni 25 nafardan iborat tuzilmasi 1-ilovaga muvofiq;
 “O‘zbekkonsert” davlat muassasasining Qoraqalpog‘iston Respublikasi, viloyatlar va Toshkent shahri bo‘limlarining namunaviy tuzilmasi 2-ilovaga muvofiq; 
 “O‘zbekkonsert” davlat muassasasi to‘g‘risidagi ustav 3-ilovaga muvofiq tasdiqlansin.
 O‘zbekiston Respublikasi Madaniyat vaziriga, zarur hollarda, “O‘zbekkonsert” davlat muassasasining markaziy apparati tuzilmasiga xodimlarning belgilangan cheklangan umumiy soni doirasida o‘zgartirishlar kiritish huquqi berilsin.
 2. Quyidagilar “O‘zbekkonsert” davlat muassasasining asosiy vazifalari etib belgilansin:
 mamlakatimizda konsert-tomosha va gastrol faoliyati sohasida yagona davlat siyosatini yuritish;
 konsert-tomosha va gastrol faoliyatini tashkil etish va muvofiqlashtirish;
 yosh va iqtidorli ijrochilarni aniqlash va qo‘llab-quvvatlash, badiiy yuksak musiqa asarlari, qo‘shiqlar va videokliplarning yaratishni ta’minlash va rag‘batlantirish;
 milliy raqs va xoreografiya, opera san’ati, ansambl va orkestrlarning o‘zbek milliy madaniyati taraqqiyotidagi o‘rnini yanada oshirish, ularning g‘oyaviy-badiiy yo‘nalishlarini milliy va umuminsoniy qadriyatlar bilan uyg‘unlikda rivojlantirish;
 mamlakatimiz hududida va uning tashqarisida gastrol-konsert faoliyatini tashkil etish va muvofiqlashtirish.
 3. Belgilab qo‘yilsinki:
 “O‘zbekkonsert” davlat muassasasi “O‘zbeknavo” estrada birlashmasi va “O‘zbekraqs” milliy raqs birlashmasining huquq va majburiyatlari bo‘yicha huquqiy vorisi hisoblanadi;
 “O‘zbekkonsert” davlat muassasasi o‘z faoliyati to‘g‘risida O‘zbekiston Respublikasi Madaniyat vazirligiga hamda Milliy estrada san’atini rivojlantirish va muvofiqlashtirish Kengashiga hisobot beradi;
 “O‘zbekkonsert” davlat muassasasining direktori O‘zbekiston Respublikasi Vazirlar Mahkamasi bilan kelishgan holda O‘zbekiston Respublikasi Madaniyat vaziri tomonidan lavozimga tayinlanadi va lavozimdan ozod etiladi;
 “O‘zbeknavo” estrada birlashmasi tomonidan berilgan konsert-tomosha faoliyatini amalga oshirish huquqiga litsenziyalar va konsert-tomosha tadbiriga bir martalik ruxsatnomalar tegishli ravishda ushbu litsenziyalar va ruxsatnomalar berilgan muddatgacha amal qiladi va qayta rasmiylashtirilishi talab etilmaydi;
 “O‘zbekkonsert” davlat muassasasining markaziy apparati faoliyati konsert-tomosha faoliyatini amalga oshirish huquqini beruvchi litsenziya berishdan undiriladigan davlat boji tushumi summasidan 70 foiz miqdoridagi ajratmalar, “O‘zbekkonsert” davlat muassasasining Qoraqalpog‘iston Respublikasi, viloyatlar va Toshkent shahri hududiy bo‘limlarining faoliyati konsert-tomosha faoliyatini amalga oshirish huquqi uchun litsenziya berish to‘g‘risidagi arizalarni ko‘rib chiqishdan tushadigan mablag‘lar hisobidan moliyalashtiriladi.
 4. O‘zbekiston Respublikasi Axborot texnologiyalari va kommunikatsiyalarini rivojlantirish vazirligi “O‘zbeknavo” estrada birlashmasi uchun o‘rnatilgan aloqa vositalarini, shu jumladan Hukumat aloqa vositalarini “O‘zbekkonsert” davlat muassasasi ixtiyorida saqlab qolsin.
 5. “O‘zbekkonsert” davlat muassasasining markaziy apparati Toshkent shahri, Navoiy ko‘chasi, 2-uyda joylashtirilsin.
 6. O‘zbekiston Respublikasi Hukumatining ayrim qarorlariga 4-ilovaga muvofiq o‘zgartirishlar kiritilsin.
 7. Mazkur qarorning bajarilishini nazorat qilish O‘zbekiston Respublikasi madaniyat vaziri B.S. Sayfullayev zimmasiga hamda Vazirlar Mahkamasining Madaniyat, san’at va turizmni rivojlantirish masalalari axborot-tahlil departamentiga yuklansin.
 1. Ushbu Ustav “O‘zbekkonsert” davlat muassasasining asosiy vazifalari va funksiyalari, huquqlari va javobgarligini, uning faoliyatini tashkil etish tartibini belgilaydi. 
 2. “O‘zbekkonsert” davlat muassasasi mamlakatimizda konsert-tomosha faoliyati sohasida yagona davlat siyosatini yuritish, shu jumladan milliy estrada, opera, milliy raqs va xoreografiya san’atini, orkestrlarni, gastrol-konsert faoliyatini tashkil etish, rivojlantirish va muvofiqlashtirishga doir tashkiliy-ijodiy ishlarni amalga oshiruvchi O‘zbekiston Respublikasi Madaniyat vazirligi huzuridagi davlat muassasasi hisoblanadi.
 3. “O‘zbekkonsert” davlat muassasasi o‘z faoliyatida O‘zbekiston Respublikasining Konstitutsiyasiga va qonunlariga, O‘zbekiston Respublikasi Oliy Majlisi palatalarining qarorlariga, O‘zbekiston Respublikasi Prezidentining farmonlari, qarorlari va farmoyishlariga, Vazirlar Mahkamasining qarorlari va farmoyishlariga, ushbu Ustavga hamda boshqa qonun hujjatlariga amal qiladi.
 4. “O‘zbekkonsert” davlat muassasasi o‘z faoliyati to‘g‘risida O‘zbekiston Respublikasi Madaniyat vazirligi hamda Milliy estrada san’atini rivojlantirish va muvofiqlashtirish kengashiga hisobot beradi. 
 5. “O‘zbekkonsert” davlat muassasasi yuridik shaxs hisoblanadi, O‘zbekiston Respublikasi Davlat gerbi tasviri, davlat tilida o‘z nomi tushirilgan muhrga va o‘z blankalariga, mustaqil balansiga, bank muassasalarida milliy va xorijiy valyutada hisob raqamiga ega bo‘ladi. 
 6. “O‘zbekkonsert” davlat muassasasining joylashgan joyi (pochta manzili): Toshkent shahar, Navoiy ko‘chasi, 2-uy, 100011.
 7. Quyidagilar “O‘zbekkonsert” davlat muassasasining asosiy vazifalari hisoblanadi:
 mamlakatimizda konsert-tomosha va gastrol faoliyati sohasida yagona davlat siyosatini yuritish;
 konsert-tomosha va gastrol faoliyatini tashkil etish va muvofiqlashtirish;
 yosh va iqtidorli ijrochilarni aniqlash va qo‘llab-quvvatlash, badiiy yuksak musiqa asarlari, qo‘shiqlar va videokliplarning yaratishni ta’minlash va rag‘batlantirish;
 milliy raqs va xoreografiya san’atining, opera va orkestrlarning o‘zbek milliy madaniyati taraqqiyotidagi o‘rnini yanada oshirish, ularning g‘oyaviy-badiiy yo‘nalishlarini milliy va umuminsoniy qadriyatlar bilan uyg‘unlikda rivojlantirish;
 mamlakatimiz hududida va uning tashqarisida gastrol-konsert faoliyatini tashkil etish va muvofiqlashtirish.
 8. “O‘zbekkonsert” davlat muassasasi o‘ziga yuklangan vazifalarni bajarish uchun quyidagi funksiyalarni amalga oshiradi:
 a) mamlakatimizda konsert-tomosha va gastrol faoliyati borasida yagona davlat siyosatini yuritish sohasida:
 estrada, milliy raqs va xoreografiya san’atining aholi keng qatlamlarini, ayniqsa, yoshlarni Vatanga sadoqat ruhida tarbiyalashdagi o‘rnini oshiradi;
 estrada, milliy raqs va xoreografiya san’ati, opera va orkestr ijrochiligi orqali yoshlar qalbi va ongida milliy o‘zlikni anglash, yuksak ma’naviyat, insonparvarlik an’analariga sadoqat tuyg‘ularini shakllantiradi, ma’naviy tahdidlar, shu jumladan “ommaviy madaniyat”, radikalizm va diniy ekstremizm kabi g‘oyaviy tahdidlarga qarshi ma’naviy immunitetni mustahkamlaydi;
 aholining muttasil ortib borayotgan intellektual, madaniy ehtiyojlarni qondirishga, yoshlarni yuqori saviyadagi milliy va xorijiy estetik namunalar asosida tarbiyalashga yo‘naltirilgan ommaviy-madaniy tadbirlar, konsertlar va gastrollarni tizimli tashkil etadi;
 litsenziatlar tomonidan mualliflik huquqiga oid qonunchilik hujjatlariga rioya etilishi monitoringini yuritadi va bu borada vakolatli organlar bilan hamkorlikda ish olib boradi.
 b) konsert-tomosha va gastrol faoliyatini tashkil etish va muvofiqlashtirish sohasida:
 konsert-tomosha faoliyatini litsenziyalash, konsert-tomosha tadbirlariga bir martalik ruxsatnomalar beradi, shu jumladan litsenziya talabgorlariga Milliy estrada san’atini rivojlantirish va muvofiqlashtirish Kengashi huzuridagi Ijodiy ko‘maklashuvchi vakillar guruhi xulosalari asosida konsert-tomosha faoliyati bilan shug‘ullanish huquqi uchun litsenziyalar beradi;
 respublikamiz san’at ustalari va yosh iste’dodlarini mamlakatimiz va xorijiy davlatlar jamoatchiligi o‘rtasida keng targ‘ib qiladi;
 musiqiy san’at rivoji va targ‘ibotiga qaratilgan reklama-tijorat ishlarini tashkil etish, samarali gastrol faoliyatini amalga oshiradi;
 aholi va yoshlar ehtiyojlarini o‘rgangan holda umuminsoniy qadriyatlarni tarannum etuvchi jahon musiqa va raqs san’ati namoyondalarining gastrollari hamda qo‘shma konsert dasturlarini belgilangan tartibda tashkil etadi;
 xorijiy davlatlarning sohaga oid tashkilotlari bilan madaniy, ilmiy-texnik va boshqa yo‘nalishlarda o‘zaro manfaatli hamkorlik aloqalarini yo‘lga qo‘yadi;
 Milliy estrada san’atini rivojlantirish va muvofiqlashtirish Kengashi huzuridagi Ijodiy ko‘maklashuvchi vakillar guruhi yig‘ilishlarini muntazam o‘tkazib, litsenziya talabgorlari tomonidan taqdim etiladigan hujjatlarni ko‘rib chiqish, ularning malaka (professional) sifatlarini baholash va litsenziya berish yoki litsenziya berishni rad etish to‘g‘risidagi qaror qabul qilinishini tashkil etadi;
 litsenziatlar tomonidan litsenziya talab va shartlariga rioya etilishi yuzasidan nazorat o‘rnatadi;
 v) yosh va iqtidorli ijrochilarni aniqlash va qo‘llab-quvvatlash, badiiy yuksak musiqa asarlari, qo‘shiqlar va videokliplarning yaratishni ta’minlash va rag‘batlantirish sohasida:
 milliy estrada, raqs va xoreografiya, opera va orkestr yo‘nalishlarida yosh iste’dodlarni yuzaga chiqarishga doir loyihalarni amalga oshiradi;
 iste’dodli yoshlarning bilim va malakalarini oshirishga doir turli tadbirlar, seminarlar va mahorat darslari tashkil etadi;
 yoshlarni milliy va jahon musiqiy merosining eng nodir namunalari bilan tanishtirib boradi, past saviyali, yoshlar didini o‘stirishga xizmat qilmaydigan ma’nisiz qo‘shiqlar yaratilishining oldini oladi;
 yoshlar o‘rtasida odob-axloq, sahna madaniyati, ustoz-shogird an’analarini mustahkamlashga doir turli tadbirlar uyushtiradi;
 g) milliy raqs va xoreografiya san’atining, opera va orkestrlarning o‘zbek milliy madaniyati taraqqiyotidagi o‘rnini yanada oshirish, ularning g‘oyaviy-badiiy yo‘nalishlarini milliy va umuminsoniy qadriyatlar bilan uyg‘unlikda rivojlantirish sohasida:
 milliy raqs va xoreografiya san’ati faoliyatini tashkil etish va rivojlantirishga doir tanlovlar, festivallar, seminarlar va mahorat darslarini o‘tkazadi;
 milliy raqs san’atining noyob merosini, shu jumladan milliy sahna liboslarini tiklash, rivojlantirish va targ‘ib etish yuzasidan ish olib boradi;
 milliy raqs va xoreografiya san’ati bo‘yicha ilmiy izlanishlarni rag‘batlantiradi, metodik qo‘llanmalar, sohaga oid adabiyotlar tayyorlaydi va chop etadi;
 d) mamlakatimiz hududida va uning tashqarisida gastrol-konsert faoliyatini tashkil etish va muvofiqlashtirish sohasida:
 mamlakatimiz estrada san’atkorlarining xorijiy davlatlarga gastrol safarlarini tashkil etadi va muvofiqlashtiradi;
 yurtimizda o‘tkaziladigan umumdavlat, jamoat tadbirlari va boshqa bayramlar (Mustaqillik kuni, “Navro‘z” umumxalq bayrami, O‘qituvchi va murabbiylar kuni, Vatan himoyachilari kuni va boshqalar) va festivallarda belgilangan san’atkorlar ishtirokini ta’minlaydi;
 mamlakatimizdan tashqarida O‘zbekiston nomidan o‘tkaziladigan konsertlar, festivallar, madaniyat kunlari kabi tadbirlarni munosib tashkil etishda O‘zbekiston Respublikasi Madaniyat vazirligiga yaqindan ko‘maklashadi;
 tadbirlarda ishtirok etgan ijodiy jamoalar va yakkaxon ijrochilarni, bastakor, sayqalchi, rejissor, baletmeyster, ssenariy muallifi, shoir, boshlovchi va boshqa ijodkorlarni o‘z imkoniyati doirasida moddiy qo‘llab-quvvatlaydi.
 9. “O‘zbekkonsert” davlat muassasasi o‘ziga yuklangan vazifalar va funksiyalarni amalga oshirish uchun quyidagi huquqlarga ega:
 O‘zbekiston Respublikasi Madaniyat vazirligi tomonidan tasdiqlangan milliy mumtoz, akademik ijrochilik san’ati, raqs va xoreografiya, estrada sohasidagi konsert-tomosha faoliyatining respublika va xalqaro dasturlari asosida shou-dasturlar, dam olish kechalari, festivallar, ko‘riklar, tanlovlar, bayramlar va boshqa shu kabi tadbirlarni o‘tkazadi; 
 yuridik va jismoniy shaxslarning konsert-tomosha faoliyatini litsenziyalaydi;
 O‘zbekiston Respublikasi hududida konsert-tomosha tadbirlarini tashkil etish uchun bir martalik ruxsatnoma beradi; 
 ijrochilarni, imkoniyati cheklangan va ijtimoiy himoyaga muhtoj san’atkorlarni, madaniyat va san’at sohasi faxriylarini, yosh iste’dodli ijrochilarni moddiy va moliyaviy qo‘llab-quvvatlaydi;
 marketing, menejment, konsalting, reklama sohasida xizmatlar ko‘rsatadi;
 davlat buyurtmasi asosida yangi konsert dasturlari yaratadi;
 ovoz yozish studiyalari tomonidan estrada va raqs ijodiy jamoalari, yakkaxon ijrochilar hamda boshqa “O‘zbekkonsert” davlat muassasasi tomonidan konsert-tomosha faoliyatini amalga oshirish huquqi berilgan litsenziyaning talab etilishini nazorat qiladi; 
 yuridik va jismoniy shaxslarning konsert-tomosha faoliyatini amalga oshirish huquqini beradigan litsenziyasiz ushbu faoliyat bilan shug‘ullanayotganligi aniqlangan taqdirda tegishli choralar ko‘rish uchun huquqni muhofaza qilish organlariga taklif kiritadi; 
 vazirliklar, idoralar va boshqa tashkilotlaridan o‘ziga yuklangan vazifalarni bajarish uchun zarur bo‘lgan ma’lumotlarni belgilangan tartibda so‘rab oladi;
 litsenziatlar tomonidan mualliflik huquqiga oid qonunchilik hujjatlari talablari buzilgan holatlar aniqlangan taqdirda tegishli choralar ko‘rish uchun vakolatli organlarga taklif kiritadi;
 konsert-tomosha faoliyatini amalga oshirish huquqini beradigan litsenziyaga ega bo‘lmagan estrada va raqs ijodiy jamoalari, yakkaxon ijrochilar hamda boshqa san’atkorlarning ijrosidagi qo‘shiqlar va ularga ishlangan musiqiy kliplarni davlat va nodavlat teleradiokanallari orqali uzatilishining oldini olish choralarini ko‘radi;
 davlat va nodavlat teleradiokanallari efirlarida uzatilayotgan va namoyish etilayotgan badiiy-g‘oyaviy saviyasi past, yoshlarning didini tarbiyalashga xizmat qilmaydigan qo‘shiq va videokliplar namoyish etilishining oldini olish maqsadida teleradiokompaniyalar bilan hamkorlik qiladi va ularni to‘xtatish borasida takliflar kiritadi.
 “O‘zbekkonsert” davlat muassasasi qonun hujjatlariga muvofiq boshqa huquqlarga ham ega bo‘lishi mumkin.
 10. “O‘zbekkonsert” davlat muassasasi quyidagilarga mas’uldir:
 konsert-tomosha hamda madaniy-ommaviy tadbirlarning o‘tkazilishini muvofiqlashtirish, ular yuzasidan samarali monitoringni amalga oshirish; 
 konsert-tomosha tadbirlariga bir martalik ruxsatnoma berishda qonun hujjatlari talablariga rioya etilishini ta’minlash; 
 konsert-tomosha faoliyatini amalga oshirish huquqiga litsenziya va konsert-tomosha tadbiriga bir martalik ruxsatnoma talablari va shartlariga qat’iy rioya etilishini ta’minlash; 
 litsenziatlar va konsert-tomosha tadbirlarining tashkilotchilari tomonidan qonun hujjatlari talablarining bajarilishi yuzasidan tizimli nazorat o‘rnatish; 
 respublika hududida yuridik va jismoniy shaxslar tomonidan konsert zallari, stadionlar, klublar, diskotekalar, restoranlar, kafe-barlarda konsert xizmati ko‘rsatayotgan xonandalar, sozandalar, ovoz operatorlari, didjeylar, boshlovchilar va raqqosalarning litsenziyasiz faoliyat yuritishlarini oldini olish bo‘yicha reyd-tekshiruv ishlarini amalga oshirish;
 konsert-tomosha tadbirlarini yuqori saviyada tashkil etishda konsert tashkilotchilariga ko‘maklashish hamda milliy mentalityetimizga mos bo‘lmagan, yoshlar tarbiyasiga salbiy ta’sir ko‘rsatuvchi, badiiy-g‘oyaviy saviyasi past konsert dasturlarini tashkil etilishi va namoyish qilinishiga yo‘l qo‘ymaslik choralarini ko‘rish;
 taniqli xonandalarni, yosh va iqtidorli ijrochilarni qo‘llab-quvvatlash, badiiy yuksak musiqa asarlari, qo‘shiqlar va videokliplarning yaratishni ta’minlash va rag‘batlantirish ishlarini muvofiqlashtirish; 
 konsert-tomosha faoliyatini litsenziyalashda mezonlarga va litsenziya talabgorlariga qo‘yiladigan malaka talablariga qat’iy rioya etilishini ta’minlash. 
 11. “O‘zbekkonsert” davlat muassasasi o‘ziga yuklangan vazifa va funksiyalarning samarali bajarilishi uchun javob beradi.
 12. “O‘zbekkonsert” davlat muassasasi faoliyatiga direktor rahbarlik qiladi. 
 13. “O‘zbekkonsert” davlat muassasasi direktori O‘zbekiston Respublikasi Vazirlar Mahkamasi bilan kelishilgan holda O‘zbekiston Respublikasi Madaniyat vaziri tomonidan lavozimga tayinlanadi va lavozimdan ozod etiladi.
 Direktorning “O‘zbekkonsert” davlat muassasasi direktori tavsiyasiga ko‘ra O‘zbekiston Respublikasi Madaniyat vaziri tomonidan lavozimga tayinlanadigan va lavozimdan ozod qilinadigan ikki nafar o‘rinbosari bo‘ladi.
 14. Direktor:
 “O‘zbekkonsert” davlat muassasasi faoliyatiga umumiy rahbarlik qiladi;
 “O‘zbekkonsert” davlat muassasasi vakolatiga kiradigan masalalar bo‘yicha qarorlar qabul qiladi hamda “O‘zbekkonsert” davlat muassasasiga yuklangan vazifalar va funksiyalarning bajarilishi uchun shaxsan javob beradi;
 o‘z o‘rinbosarlarining vakolatlarini belgilaydi, ular o‘rtasida vazifalarni taqsimlaydi, hududiy bo‘limlar boshliqlarining vakolatlarini belgilaydi;
 “O‘zbekkonsert” davlat muassasasi markaziy apparati va hududiy bo‘limlari shtat jadvallarini hamda xarajatlar smetasi loyihalarini tuzilishini va ularni O‘zbekiston Respublikasi Madaniyat vazirligi tasdig‘iga kiritilishini tashkil etadi;
 “O‘zbekkonsert” davlat muassasasining markaziy apparati bo‘limlari va hududiy bo‘limlar to‘g‘risidagi ustavlarni tasdiqlaydi;
 “O‘zbekkonsert” davlat muassasasining markaziy apparati va hududiy bo‘limlari xodimlarini rag‘batlantirish va ularga intizomiy jazo berish masalalarini hal qiladi, alohida o‘rnak ko‘rsatgan xodimlarni O‘zbekiston Respublikasi faxriy unvonlari berishga va davlat mukofotlariga taqdim etadi;
 “O‘zbekkonsert” davlat muassasasining markaziy apparati xodimlarini va O‘zbekiston Respublikasi Madaniyat vazirligi bilan kelishilgan holda hududiy bo‘limlar boshliqlarini lavozimga tayinlaydi va lavozimdan ozod qiladi.
 Direktor qonun hujjatlariga muvofiq boshqa vakolatlarni ham amalga oshirishi mumkin.
 15. “O‘zbekkonsert” davlat muassasasining Qoraqalpog‘iston Respublikasi, viloyatlar va Toshkent shahri hududiy bo‘limlari boshliqlari Qoraqalpog‘iston Respublikasi Madaniyat vazirining, viloyatlar Madaniyat boshqarmalari boshliqlarining va Toshkent shahri Madaniyat bosh boshqarmasi boshlig‘ining tavsiyalari asosida O‘zbekiston Respublikasi Madaniyat vaziri bilan kelishgan holda “O‘zbekkonsert” davlat muassasasi direktori tomonidan lavozimga tayinlanadi va lavozimdan ozod qilinadi.
 16. “O‘zbekkonsert” davlat muassasasi faoliyati quyidagi manbalar hisobidan moliyalashtiriladi:
 Konsert-tomosha faoliyatini amalga oshirish huquqini beruvchi litsenziya berishdan undiriladigan davlat boji tushumi summasidan 70 foiz miqdoridagi ajratmalar; 
 konsert-tomosha faoliyatini amalga oshirish huquqi uchun litsenziya talabgorining litsenziya berish to‘g‘risidagi arizasi ko‘rib chiqilganligi uchun hamda konsert-tomosha tadbirlariga bir martalik ruxsatnomalar berish uchun yig‘imlar; 
 tadbirkorlik faoliyatidan tushadigan daromadlar;
 qonun hujjatlarida taqiqlanmagan boshqa manbalar.
 17. “O‘zbekkonsert” davlat muassasasining shtatlar jadvali va xarajatlar smetasi O‘zbekiston Respublikasi Madaniyat vazirligi tomonidan, “O‘zbekkonsert” davlat muassasasining Qoraqalpog‘iston Respublikasi, viloyatlar va Toshkent shahri hududiy bo‘limlari shtatlar jadvali va xarajatlar smetasi esa “O‘zbekkonsert” davlat muassasasi tomonidan tasdiqlanadi. 
 18. “O‘zbekkonsert” davlat muassasasi har chorak yakuni bo‘yicha keyingi oyning 10-sanasigacha O‘zbekiston Respublikasi Madaniyat vazirligiga o‘z faoliyati yuzasidan moliyaviy hisobot beradi. 
 19. Ushbu Ustav talablari buzilishida aybdor bo‘lgan shaxslar qonun hujjatlarida belgilangan tartibda javob beradilar.
 1. Vazirlar Mahkamasining “Estrada qo‘shiqchilik san’atini yanada rivojlantirish to‘g‘risida” 2001-yil 26-iyundagi 272-son qarorida: 
 a) 2-bandning yettinchi xatboshidagi “va sport ishlari” so‘zlari chiqarib tashlansin;
 b) 3, 4, 5, 7 — 11-bandlar o‘z kuchini yo‘qotgan deb hisoblansin;
 v) 6-bandning ikkinchi xatboshisi quyidagi tahrirda bayon etilsin:
 “Belgilab qo‘yilsinki, Ijodiy ko‘maklashuvchi vakillar guruhi Milliy estrada san’atini rivojlantirish va muvofiqlashtirish Kengashi Nizomida ko‘zda tutilgan dasturiy vazifalarni amalga oshiradi, yuridik va jismoniy shaxslar, ijodiy jamoalar, guruhlar, yakkaxon ijrochilardan konsert-tomosha faoliyati bilan shug‘ullanishga maxsus ruxsatnoma (litsenziya) olish uchun tushgan arizalarni ko‘rib chiqib, muhokama qiladi, san’atkorlarning ijodiy nufuzi, mahorati, professional malakasi, repertuar saviyasiga qarab, ularga xulosa beradi. Mazkur guruh xulosasi “O‘zbekkonsert” davlat muassasasi tomonidan litsenziyalar berilishi uchun asos hisoblanadi.”; 
 g) 2-ilovada:
 2.10-banddagi “O‘zbeknavo” estrada birlashmasi, Estrada san’atini rivojlantirish jamg‘armasi” so‘zlari “O‘zbekkonsert” davlat muassasasi” so‘zlari bilan almashtirilsin;
 4.1-banddagi “O‘zbeknavo” estrada birlashmasining bosh direktori lavozimiga tayinlash uchun Vazirlar Mahkamasiga nomzod tavsiya etadi” so‘zlari chiqarib tashlansin;
 4.2-banddagi “O‘zbeknavo” estrada birlashmasi bosh direktorining” so‘zlari “O‘zbekkonsert” davlat muassasasi direktorining” so‘zlari bilan almashtirilsin; 
 5.1, 5.2 va 5.3-bandlar quyidagi tahrirda bayon etilsin:
 “5.1. “O‘zbekkonsert” davlat muassasasi Kengashning ishchi organi, Ijodiy ko‘maklashuvchi guruh uning maslahat organi hisoblanadi.
 5.2. Ijodiy ko‘maklashuvchi vakillar guruhi jamoatchilik asosida faoliyat yuritadi.
 5.3. “O‘zbekkonsert” davlat muassasasi direktori va Ijodiy ko‘maklashuvchi vakillar guruhi rahbari Kengash raisining o‘rinbosarlari hisoblanadi.”;
 5.4-band o‘z kuchini yo‘qotgan deb hisoblansin;
 5.5-band quyidagi tahrirda bayon etilsin:
 “5.5. “O‘zbekkonsert” davlat muassasasi o‘z faoliyati bo‘yicha yilning har choragida bir marta Kengash oldida hisobot beradi.”;
 d) 3, 4 va 5-ilovalar o‘z kuchini yo‘qotgan deb hisoblansin.
 2. Vazirlar Mahkamasining 2006-yil 9-avgustdagi 169-son qarori bilan tasdiqlangan O‘zbekiston Respublikasi Prezidentining yosh iste’dodlar uchun “Nihol” mukofoti to‘g‘risidagi Nizomda:
 a) 7, 9, 10 va 18-bandlardagi “madaniyat va sport ishlari” so‘zlari “madaniyat” so‘zi bilan almashtirilsin;
 b) 12-band quyidagi tahrirda bayon etilsin:
 “12. Qoraqalpog‘iston Respublikasi viloyat va Toshkent shahri komissiyalarining faoliyati Qoraqalpog‘iston Respublikasi Madaniyat vazirligi viloyat hamda Toshkent shahri madaniyat boshqarmalari tomonidan muvofiqlashtiriladi, uning tarkibi joylardagi yetuk madaniyat va san’at sohasi mutaxassislari hamda taniqli san’atkorlar, “O‘zbekkonsert” davlat muassasasining hududiy bo‘limi, O‘zbekiston yoshlar ittifoqi va boshqa nodavlat notijorat tashkilotlari vakillaridan iborat bo‘ladi. 
 Komissiya tarkibi Qoraqalpog‘iston Respublikasi Vazirlar Kengashi raisi, viloyatlar va Toshkent shahri hokimlari tomonidan tasdiqlanadi.”.